
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 18 februarie 2014               

PL-x  640/2013                     


AVIZ
asupra propunerii legislative privind modificarea LEGII nr.53 din 24 ianuarie 2003, Codul Muncii
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea LEGII nr.53 din 24 ianuarie 2003, Codul Muncii, trimisă cu adresa nr. P.l. x. 640 din 16 decembrie 2013 şi înregistrată cu nr. 4c-11/1532 din 17 decembrie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 10 decembrie 2013.

Potrivit prevederilor art.61 din Regulamentul Camerei Deputaţilor, republicat, comisia a dezbătut propunerea legislativă  în şedinţa din 18 februarie 2014.

Propunerea legislativă are ca obiect de reglementare modificarea şi completarea Legii nr.53/2003 – Codul muncii, republicată, cu modificările şi completările ulterioare, în sensul declarării zilelor de sărbătoare legală ca zile lucrătoare pentru societăţile care au ca domeniu de activitate comerţul cu amănuntul al florilor, comerţul cu amănuntul al animalelor de companie şi a hranei acestora, în magazine specializate şi compensarea cu timp liber corespunzător, în următoarele 30 de zile, pentru salariaţii care lucrează în aceste societăţi.

 Membrii Comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ nr.680/04.07.2013. 
În urma dezbaterilor, Comisia juridică, de disciplină şi imunităţi a hotărât, cu majoritate  de voturi (1 vot împotrivă), avizarea negativă a propunerii legislative, deoarece propunerea legislativă are în vedere modificarea art.134 din Codul Muncii, articol care reglementează pauza de masă şi nu exceptarea ca zile lucrătoare pentru societăţile care au ca domeniu de activitate comerţul cu amănuntul al florilor, comerţul cu amănuntul al animalelor de companie şi a hranei acestora, în magazine specializate a zilelor de sărbătoare legală.
În raport de obiectul şi conţinutul reglementării,  propunerea legislativă  face parte din categoria legilor ordinare. 
                                VICEPREŞEDINTE,                                             SECRETAR,

                               Nicolae Ciprian NICA                         Theodor Cătălin NICOLESCU
Expert parlamentar,
Alexandra Muşat

